KIRJALLINEN KYSYMYS E-0300/01

esittäjä(t): Bart Staes (Verts/ALE) komissiolle

(13. helmikuuta 2001)

Aihe: Luontotyyppi- ja lintudirektiivien noudattaminen Kreikassa pidettävien olympialaisten järjestelyn yhteydessä

Kreikka suunnittelee vuoden 2004 olympialaisiin liittyen infrastruktuurihankkeita Skiniasiin. Tämä Marathonlahdella sijaitseva suoalue kuuluu luontotyyppi- ja lintudirektiivien piiriin. Skinias on ainutlaatuinen biotooppi, joka muodostuu 176:sta lintulajista, harvinaisista kalalajeista ja mielenkiintoisista kasveista (mm. hopeapinja).

Skinias on määritelty presidentin asetuksella luonnonpuistoksi. Sinne on kuitenkin mahdollista rakentaa hotelleja, pysäköintialueita, tavernoita ja muuta infrastruktuuria. Myös torjunta-aineiden käyttö on sallittu. Ympäristön ja aluesuunnittelun sekä yleisten töiden ministeri Kostas Laliotis on jo ilmoittanut haluavansa rakennuttaa hotellin ja kaksi kaksi kilometriä leveää ja puolitoista kilometriä pitkää betoniallasta.

WWF esitti syksyllä 2000 Euroopan komissiolle vastalauseen näiden Kreikan suunnittelemien infrastruktuurihankkeiden johdosta. On toimittava nopeasti, jotta Skiniasissa ei aiheuteta peruuttamatonta vahinkoa.

1. Onko komissio ilmoittanut Kreikan viranomaisille, että suunnitellut infrastruktuurityöt vahingoittavat peruuttamattomasti Skiniasin ainutlaatuista suoaluetta ja että ne ovat lisäksi ristiriidassa yhteisön luontotyyppi- ja lintudirektiivien kanssa? Jos komissio on tehnyt näin, ovatko Kreikan viranomaiset luvanneet luopua suunnitelluista hankkeista? Jos näin ei ole vielä tehty, aikooko komissio ilmoittaa Kreikan viranomaisille ristiriidasta näiden hankkeiden ja mainittujen yhteisön direktiivien välillä, minkä perusteella suunnitelmista olisi luovuttava?

2. Onko komissio jäädyttänyt vuoden 2004 olympialaisia varten annettavan aluetuen myöntämisen Skiniasin infrastruktuurihankkeiden ja yhteisön lainsäädännön välisen ristiriidan vuoksi? Jos komissio ei ole tehnyt näin, aikooko se vielä jäädyttää nämä varat todettuun ristiriitaan vedoten?

Margot Wallströmin komission puolesta antama yhteinen vastaus kirjallisiin kysymyksiin E-0300/01 ja E-0332/01

(19. huhtikuuta 2001)

Kuten parlamentin jäsen kysymyksessään mainitsee, komissio on jo kirjannut virallisen kantelun, joka koskee Skiniasiin rakennettavaksi suunniteltua melonta- ja soutukeskusta. Asiaa koskevien tutkimusten aikana komissio lähetti Kreikan hallitukselle kirjeen, jossa se korosti alueen luonnonsuojelullista merkitystä ja pyysi tietoja mahdollisesta aikomuksesta osoittaa alue Natura 2000 -verkostoon kuuluvaksi suojelualueeksi luontotyyppidirektiivin eli luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(1) nojalla. Komission edustajat keskustelivat asiasta Kreikan viranomaisten kanssa 13. ja 14. joulukuuta 2000 Ateenassa.

Komissio tutkii asiaa parhaillaan ottaen huomioon alueen luonnonsuojelullisen arvon sekä Kreikan viranomaisten vastauksessaan esittämät näkökohdat. Komission on määrä ilmaista selkeä kantansa tähän asiaan lähiaikoina.

Rahoitusta koskevan kysymyksen osalta komissio ilmoittaa parlamentin jäsenelle, että Kreikan viranomaiset eivät ole hakeneet edellä mainittuun hankkeeseen yhteisön rahoitusta.

(1) EYVL L 206, 22.7.1992.